**חוברת מידע בנושא :**

**ביופסית מח עצם**

**Bone marrow biopsy**

**מטופל/ת נכבד/ה שלום רב!**

ערכנו עבורך חוברת מידע בנושא ביופסית מח עצם שעליך לעבר . נשמח לעמוד לשירותך בכל פנייה ושאלה.

**אנו מאחלים לך הצלחה בבדיקה ובריאות שלמה , הצוות המטפל.**

**הנחיות כלליות לקראת הבדיקה :**

1. יש להביא התחייבות כספית מתאימה ומכתב מפורט מהרופא שהפנה אותך.
2. אם מסיבה כלשהי אין באפשרותך להגיע לבדיקה , אנא בטל את התור טלפונית בהקדם בטלפון שמספרו 03-5028125.

|  |
| --- |
| חשוב לדעת !  נטילת תרופות לפני הבדיקה : יש להתייעץ עם הרופא המטפל בנוגע ללקיחת התרופות ביום הבדיקה , לדוגמא תרופות לסכרת . אם הינך נוטל תרופות לדילול הדם כגון : אספירין (Aspirin), קומדין (Coumadin), סינטרום ( Sintrom) או קלקסן (Clexane) , עליך להתייעץ עם הרופא המטפל לגבי הפסקת לקיחת תרופות אלה מייד עם קבלת ההפניה לבדיקה . אין להפסיק לקחת את התרופות ללא אישור רפואי לכך.  יש ליידע את הצוות הרפואי בעת קבלת ההפניה לבדיקה ולפני ביצוע הבדיקה על :   * מחלות מהן אתה סובל. * רגישות לתרופות ולחומרי הרדמה. * דימומים בזמן האחרון. * הריון. |

**אלו פעולות יש לבצע לפני הבדיקה ?**

1. **אם הבדיקה מבוצעת עם טשטוש או סדציה (הרדמה קלה) חשוב להקפיד על ההנחיות הבאות:**

* יש לבוא בצום של לפחות 6 שעות. ניתן לשתות תה או מים בלבד עד שעתיים לפני הבדיקה .
* יש לדאוג למלווה מבוגר שיחזיר את המטופל לביתו לאחר השחרור.
* חל איסור נהיגה באותו יום לאחר השחרור.

1. קטינים חייבים להיות מלווים במבוגר אחראי.

**מידע כללי :**

**מהו מח עצם ?**

מח העצם הינה רקמה רכה הנמצאת בחלל העצמות , בעיקר בעצמות השטוחות בגוף. רקמה זו מייצרת תאי דם.

**מהי ביופסיית מח עצם ?**

ביופסיית מח עצם הינה פעולה בה נלקחים תאים ממוח העצם לבדיקה מיקרוסקופית במעבדה.הבדיקה מבוצעת כדי לאבחן בעיות או מחלות הקשורות למערכת הדם וכדי לעקוב אחר מצב המטופל במהלך טיפול או לאחריו . לעיתים מבוצעת שאיבת מח עצם בלבד.

**מהיכן לוקחים את מח עצם ?**

ניתן לקחת דגימת מח עצם משני מקומות : מעצם החזה , אם מדובר בשאיבת מח עצם בלבד( בזמן הבדיקה המטופל ישכב על גבו) או מעצם האגן (בזמן הבדיקה המטופל ישכב על הצד או על הבטן).

**כיצד מבוצעת הבדיקה ?**

לפני הבדיקה מוחדר למטופל צנתר לווריד לצורך לקיחת בדיקות שונות , מתן נוזלים, והזרקת חומרי הרדמה או טשטוש בזמן הבדיקה .במהלך הבדיקה הרופא שואב בעזרת מחט מיוחדת תאי מח עצם מאזור הבדיקה . הטכניקה בה משתמש הרופא היא טכניקה סטרילית . בסוף הבדיקה האזור נחבש בפד סטרילי.

**האם הבדיקה כואבת?**

הבדיקה כרוכה בכאב . כדי למנוע כאב ואי נוחות ניתנת הרדמה מקומית . בנוסף, יש אפשרות לבצע את הבדיקה תחת זריקת טשטוש , הניתנת על ידי רופא שמבצע את הבדיקה או בסדציה(הרדמה קלה)כם , המטופל ישן ולא חש שום כאב . סוג ההרדמה (טשטוש או סדציה) נקבע על ידי הרופא בשיתוף המטופל.

**כמה זמן הבדיקה אורכת ?**

הבדיקה עצמה אורכת בדרך כלל דקות ספורות . יש לקחת בחשבון גם את משך הזמן שעובר עד שהמטופל נרדם. לכן, משך הבדיקה הוא לרוב כ- 20 דקות.

**מה קורה לאחר סיום הבדיקה ?**

לאחר הבדיקה המטופל נשאר רדום בין מספר דקות לשעה – תלוי בסוג ההרדמה. המטופל נשאר להשגחה עד שהוא מתעורר לגמרי מההרדמה. אם הבדיקה נלקחת מעצם האגן , על המטופל לשכב על גבו כחצי שעה למניעת דימום . ניתן להתחיל לשתות ולאכול רק באישורה של אחות. כמו כן, הירידה מהמיטה בפעם הראשונה נעשית אך ורק באישורה ובעזרתה . אם כשורה המטופל ישוחרר לביתו.

**האם לבדיקה יש סיבוכים ?**

קיימים מס' סיבוכים שאינם שכיחים וביניהם :

דימום באזור הבדיקה.

זיהום באזור הבדיקה.

בכל הסיבוכים יש אפשרות לזיהוי מוקדם של הבעיה ומתן טיפול יעיל בהתאם.

**האם ישנם כאבי לאחר הבדיקה ?**

תיתכן תחושה של לחץ או אי נוחות באזור הבדיקה במשך מספר ימים . ניתן לשים קרח באזור , להסתובב או לקחת משככי כאבים בהתאם להנחיות הרופא.

**מתי יהיו תוצאות הבדיקה והיכן ניתן לקבלן ?**

תוצאות הבדיקה תהיינה כעבור שבועיים. תשובה תינתן למטופל על ידי הרופא המטפל.

**באילו מקרים יש לפנות בדחיפות לעזרה רפואית ?**

דימום מאזור הבדיקה . אם הדימום רב, על המטופל ללחוץ על האזור עד לקבלת עזרה רפואית.

הפרשה באזור הבדיקה .

אודם מקומי , נפיחות וכאב לא סביר באזור הבדיקה.

חום מעל 38.

**מידע נוסף**

**אם ברצונך לקבל מידע נוסף , או לקבל יעוץ בנושא ,**

**ניתן לפנות לאשפוז יום המטולוגי: 03-5028125**